TNITY โชว์กำไรปี 64 โต 92% แตะ 250 ลบ. แจกปันผล 0.75 บ. ขึ้น XD 25 มี.ค.นี้
TNITY โชว์กำไรปี 64 โต 92% แตะ 250 ลบ. รับรู้ค่านายหน้า- รายได้ดอกเบี้ยเงินให้กู้ยืม-ผลตอบแทนเงินลงทุน เพิ่มขึ้นอย่างมีนัยสำคัญ ผลดังกล่าวหนุนให้ส่วนของผู้ถือหุ้นเพิ่มขึ้นมาอยู่ที่ 1,755.85 ลบ. พร้อมแจกปันผลหุ้นละ 0.75 บ. ขึ้น XD 25 มี.ค.นี้ กำหนดจ่าย 18 พ.ค. 65
3 มี.ค. 2565

นายชาญชัย กงทองลักษณ์ ประธานเจ้าหน้าที่บริหาร บริษัท ทรีนีตี้ วัฒนา จำกัด (มหาชน) หรือ TNITY เปิดเผยว่า บริษัทและบริษัทย่อยมีกำไรสุทธิในปี 2564 จำนวน 250.14 ล้านบาท คิดเป็นกำไรสุทธิต่อหุ้น 1.18 บาท เพิ่มขึ้น 91.75% จากงวดปีก่อนที่มีกำไรสุทธิ 130.45 ล้านบาท กำไรที่เพิ่มขึ้นหนุนให้ส่วนของผู้ถือหุ้น ณ วันที่ 31 ธันวาคม 2564 เพิ่มขึ้นมาอยู่ที่ 1,755.85 ล้านบาท จากเมื่อสิ้นปี 2563 ที่มีจำนวน 1,579.18 ล้านบาท ขณะที่อัตราผลตอบแทนต่อส่วนของผู้ถือหุ้น (ROE) ขึ้นมาอยู่ที่ 14.92% ต่อปี สูงกว่าปี 2563 ที่มีอัตรา 8.21% ต่อปี
“ผลการดำเนินงานของบริษัทเพิ่มขึ้นตามตลาดหุ้นไทยปี 2564 ดัชนีปรับตัวเพิ่มขึ้น 14.4% โดยดัชนีสิ้นเดือน ธ.ค.ปิดที่ 1,657.62 จุด เพิ่มขึ้นจาก 1,449.35 จุด เมื่อปีก่อน เป็นผลจากรัฐบาลทั่วโลกยังคงอัดฉีดสภาพคล่องและมาตรการเพื่อกระตุ้นเศรษฐกิจ ที่ได้รับผลกระทบจากโควิด-19 เป็นปีที่สอง ทำให้ปริมาณเงินส่วนเกินบางส่วนไหลเข้าสู่ตลาดทุน โดยเฉพาะสินทรัพย์เสี่ยงทั้งหุ้นและสินค้าโภคภัณฑ์ หนุนให้มูลค่าการซื้อขายหลักทรัพย์เฉลี่ยต่อวันทั้งปีอยู่ที่ 93,846 ล้านบาท เพิ่มขึ้น 36.79% จากปี 2563 ที่ 68,607 ล้านบาท” นายชาญชัย กล่าว
สำหรับในปี 2564 บริษัทและบริษัทย่อย มีรายได้รวมทั้งสิ้น 1,008.03 ล้านบาท เพิ่มขึ้น 40.50% จากปี 2563 ที่มีรายได้ 717.44 ล้านบาท โดยแหล่งรายได้ที่สำคัญที่เติบโตในทุกช่องทาง ประกอบด้วย รายได้ค่านายหน้าซื้อขายหลักทรัพย์เพิ่มขึ้น 45.23% รายได้ดอกเบี้ยเงินให้กู้ยืมเพิ่มขึ้น 37.15% รายได้ค่าที่ปรึกษาเพิ่มขึ้น 287% และกำไรและผลตอบแทนรวมจากเงินลงทุนรวมเพิ่มขึ้น 22.60%
โดยจากผลการดำเนินงานของบริษัทที่เติบโตท่ามกลางวิกฤตโควิด-19 ที่ประชุมคณะกรรมการของบริษัทได้มีมติอนุมัติให้จ่ายเงินปันผลอีกในอัตราหุ้นละ 0.75 บาทต่อหุ้น คิดเป็นเงินทั้งสิ้น 160.80 ล้านบาท ซึ่งเมื่อรวมกับเงินปันผลระหว่างกาลที่จ่ายไปแล้วในเดือนกันยายน 2564 ในอัตราหุ้นละ 0.25 บาทเป็นเงิน 53.60 ล้านบาท รวมทั้งปีบริษัทจ่ายเงินปันผลให้กับผู้ถือหุ้น ในอัตราหุ้นละ 1 บาท คิดเป็นอัตราการจ่ายเงินปันผลในอัตรา 84.74% ของกำไรสุทธิ รวมเป็นเงินที่จ่ายปันผลทั้งสิ้น 214.40 ล้านบาท
นอกจากนี้กำหนดรายชื่อผู้มีสิทธิได้รับเงินปันผล (Record date) ในวันที่ 28 มี.ค.2565 ซึ่งวันที่ไม่ได้รับสิทธิปันผล (XD) คือวันที่ 25 มี.ค.2565 และกำหนดจ่ายเงินปันผลให้ผู้ถือหุ้น ในวันที่ 18 พ.ค 2565 พร้อมอนุมัติเพิ่มวงเงินในการออกและเสนอขายหุ้นกู้วงเงิน 5,000 ล้านบาท เพื่อรองรับการดำเนินธุรกิจในปีนี้ โดยจะขออนุมัติต่อที่ประชุมสามัญผู้ถือหุ้น ในวันที่ 29 เม.ย.2565